Nøgen sårbarhed

Det var aktivistgruppen Extinction Rebellion, som stod bag aktionen.

Talsperson Ellen Obdrup forklarer, hvorfor de lavede den.

- Vi synes ikke, at regeringens klimapolitik er ambitiøs nok. Vi står i en nødsituation, hvor verdens forskere siger, at vi skal omlægge hele vores samfund, hvis vi skal nå at bremse de værste konsekvenser. Vi ser ikke handling fra regeringens side, vi ser det modsatte med nye olielicenser og udvidelse af lufthaven.

Men er det ikke en antidemokratisk metode at gøre opmærksom på sin sag ved at afbryde statsministeren i Folketinget?

- Det kan man godt sige, men de gør ikke deres arbejde med at beskytte os borgere i form af reel klimapolitik. Så vi ser det som vores demokratiske ret at protestere.

Hvorfor gør I det som en nøgenprotest?

- Nøgenheden i aktionen skal symbolisere den sårbarhed, vi som mennesker står i set i forhold til klimakollapset.

Er det ikke bare det ældste trick i skuffen, at man får mere opmærksomhed, når man er nøgen?

- Det kan du godt sige, men det er et trick, vi er villige til at bruge.

Det I gør, er jo ulovligt. Hvorfor gør I det?

- Vi er opmærksomme på, at aktionen er ulovlig, men det er en strategi, vi bruger. Vi har brug for et folkeoprør for at få vores politikere ud af deres handlingslammelse.

Men hvorfor er det i orden, at I bryder loven?

- Det er, fordi politikerne ikke handler på den klimakatastrofe, som vi er i. De beskytter os ikke, siger Ellen Obdrup.